Ang DLSU-DANUM, Dalubhasaan ng mga Umuusbong na Mag-aaral ng Araling Filipino ay isang PROPESYONAL NA ORGANISASYON ng mag-aaral ng kursong Philippine Studies medyor sa Filipino sa Mass Midya na nagnanais paglingkuran ang Pamantasan at ang bansa sa pamamagitan ng pagtataguyod ng mga makabayang gawain at makabuluhang pamamalakad sa iba’t ibang uri ng midya.

Kaming mga kasapi na naniniwalang kami ay tinawag upang maging isang matagumpay na Kristiyano para sa Diyos at para sa bansa, at ginagabayan ng mga Lasalyanong diwa ng kasipagan, pagtitiwala at pagkakaisa, ay nagsama-sama upang itaguyod ang organisasyong ito upang maging instrumento ng pagbabago sa bansa sa pamamagitan ng muling pagbibigay buhay sa unti-unting nawawalang pagmamahal sa sariling kultura ng mga Pilipino lalo na sa kanyang wika; sa pamamagitan ng pagtataguyod ng matapat at makabayang paglilingkod at pag-aangat ng antas na kinabibilangan ng ating midya.